paragraph_text: Do 13. stoljeća Veliki kanal je imao više od 2.000 km umjetnih prolaza povezujući dvije najvažnije riječne doline Kine, od Pekinga na sjeveru do pokrajine Zhejiang na jugu. Kroz povijest je imao presudnu ulogu u osiguravanju gospodarskog napretka Kine i njezine stabilnosti, a njezina uloga važne unutarnje komunikacije je ostala sve do danas. Ukupna dužina Carskog kanala danas je oko 1.770 km. Najveću nadmorsku visinu kanal doseže u planinama Shandong i iznosi oko 42 m/Nm. Nakon što je u 10. stoljeću (u vrijeme dinastije Song) osmišljena mogućnost premošćivanja visinskih razlika u kanalu uz pomoć ustava, kineski brodovi više nisu imali problema i plovili su cijelom dužinom kanala bez pretovara tereta (što je do tada bilo neophodno). O dimenzijama i veličanstvenosti kanala i svom divljenju prema njemu trag su ostavili mnogi vjerodostojni povjesničari, uključujući japanskog redovnika Ennina (794. – 864.), perzijskog povjesničara Rašida al-Dina Hamadanija (1247. – 1318.) i korejskog dužnosnika Choe Bua (1454. – 1504.).